Kind verdrink in swembad(Foto: KwaZulu private ambulansdiens) Tragedie het op Nuwejaarsdag getref toe ’n agtjarige dogtertjie in ’n swembad by ’n oord in Port Edward aan die KwaZulu-Natalse Suidkus verdrink het. Gert du Plessis, stasiebevelvoerder van die Nasionale Seereddingsinstituut (NSRI) in Port Edward, sê medici is Saterdagmiddag na ’n swembad by The Pont ontbied waar omstanders ’n kind uit die water gebring het. Met hul aankoms op die toneel het die NSRI se medici, bygestaan deur twee omstanders – ’n man en ’n vrou met noodhulpopleiding – voortgegaan om KPR toe te pas, met paramedici van die KwaZulu‑ private ambulansdiens wat by hulle aangesluit het. Die dogtertjie se hartklop kon herstel word en sy is in ’n kritieke toestand na ’n hospitaal gehaas vir dringende mediese behandeling. Die kind is ten spyte van dokters en hospitaalpersoneel se pogings later dood verklaar.